|  |  |
| --- | --- |
| **UŽDAROSIOS AKCINĖS BENDROVĖS „VILNIAUS VANDENYS“ INTERESŲ KONFLIKTŲ VALDYMO POLITIKA** | |
| **Tikslas** | Sukurti uždarosios akcinės bendrovės „Vilniaus vandenys“ (toliau - Bendrovė) vieningą ir gerąją praktiką atitinkančią interesų konfliktų valdymo sistemą, kuri leistų atskleisti deklaruojančių asmenų privačius interesus ir užtikrinti, kad sprendimai būtų priimami objektyviai ir nešališkai, užkirsti kelią kilti interesų konfliktams bei plisti korupcijai, o taip pat kurtų korupcijai atsparią aplinką bei didintų pasitikėjimą. |
| **Taikymo sritis** | Bendrovės valdybos nariams, Bendrovės vadovams, darbuotojams, išskyrus darbininkų kategorijai priskirtus darbuotojus, ir Kontrahentams. |
| **Susiję teisės aktai** | [Lietuvos Respublikos viešųjų ir privačių interesų derinimo įstatymas](https://www.e-tar.lt/portal/lt/legalAct/TAR.C0E550D6ADF0/asr);  [Privačių interesų deklaracijų pildymo, tikslinimo, papildymo ir pateikimo taisyklės, patvirtintos Vyriausiosios tarnybinės etikos komisijos](https://www.e-tar.lt/portal/lt/legalAct/00ac46704a8811eb8d9fe110e148c770);  [Perkančiosios organizacijos ar perkančiojo subjekto vadovų, pirkimo komisijos narių, asmenų, perkančiosios organizacijos ar perkančiojo subjekto vadovo paskirtų atlikti supaprastintus pirkimus, pirkimų procedūrose dalyvaujančių ekspertų ir pirkimų iniciatorių nusišalinimo tvarkos aprašas, patvirtintas Vyriausiosios tarnybinės etikos komisijos](https://www.e-tar.lt/portal/lt/legalAct/18d44850257811eabe008ea93139d588);  [Rekomendacija dėl Lietuvos Respublikos viešųjų ir privačių interesų derinimo įstatymo laikymosi kontrolės ir priežiūros, patvirtinta Vyriausiosios tarnybinės etikos komisijos](https://www.e-tar.lt/portal/lt/legalAct/091d74d058d011ec862fdcbc8b3e3e05);  [Uždarosios akcinės bendrovės „Vilniaus vandenys“ antikorupcinė politika](https://www.vv.lt/wp-content/uploads/2024/02/Antikorupcine-politika.pdf);  [Uždarosios akcinės bendrovės „Vilniaus vandenys“ etikos kodeksas](https://www.vv.lt/wp-content/uploads/2022/07/VTA-I22-162.pdf). |

# Turinys

* + - 1. SPECIALIOSIOS SĄVOKOS IR SUTRUMPINIMAI
      2. BENDRIEJI REIKALAVIMAI
      3. INTERESŲ KONFLIKTŲ VALDYMO SISTEMA IR PRINCIPAI
      4. REIKALAVIMAI DEKLARUOJANTIEMS ASMENIMS UŽTIKRINANT BENDROVĖS INTERESUS
      5. REIKALAVIMAI KONTRAHENTAMS UŽTIKRINANT BENDROVĖS INTERESUS
      6. DEKLARUOJANČIŲ ASMENŲ IR KONTRAHENTŲ INFORMAVIMAS IR KONSULTAVIMAS
      7. ATSAKOMYBĖ
      8. BAIGIAMOSIOS NUOSTATOS

|  |  |
| --- | --- |
| **1. SPECIALIOSIOS SĄVOKOS IR SUTRUMPINIMAI** | |
| **Artimi asmenys** | Deklaruojančio asmens sutuoktinis, sugyventinis, partneris, taip pat jų ir deklaruojančio asmens tėvai (įtėviai), vaikai (įvaikiai), broliai (įbroliai), seserys (įseserės), seneliai, vaikaičiai ir jų sutuoktiniai, sugyventiniai ar partneriai. |
| **Deklaruojantys asmenys** | Bendrovės valdybos nariai, Bendrovės vadovai ir darbuotojai, išskyrus darbininkų kategorijai priskirtus darbuotojus, kurie atlieka su Bendrove susijusias pareigas, priima (ar dalyvauja priimant) sprendimus, vykdo pavedimus, teikia konsultacijas arba informaciją, ar atlieka kitus veiksmus, kurie gali daryti įtaką Bendrovės teisėms ar pareigoms. |
| **Deklaravimas pagal įstatymą** | Lietuvos Respublikos viešųjų ir privačių interesų derinimo įstatyme nurodytų asmenų privačių interesų deklaravimas šio įstatymo ir jį įgyvendinančių teisės aktų nustatyta tvarka. |
| **Interesų konfliktas** | Situacija, kai deklaruojantis asmuo, atlikdamas pareigas ar vykdydamas pavedimą, turi priimti ar dalyvauti priimant sprendimą arba įvykdyti pavedimą, kuris susijęs su jo privačiais interesais. |
| **Interesų konfliktų valdymo politika arba Politika** | Uždarosios akcinės bendrovės „Vilniaus vandenys“ interesų konfliktų valdymo politika. |
| **Kontrahentai** | Bendrovės paslaugų, prekių tiekėjai, rangovai, konsultantai, kurie atlieka bet kokias su Bendrove susijusias pareigas, vykdo pavedimus, teikia konsultacijas arba informaciją, ar atlieka kitus veiksmus, kurie gali daryti įtaką Bendrovės teisėms ar pareigoms. |
| **Pirkimo procese dalyvaujantys asmenys** | Bendrovės viešųjų pirkimų komisijos narys, viešųjų pirkimų iniciatorius, pirkimo organizatorius ir viešųjų pirkimų procedūrose dalyvaujantis ekspertas. |
| **Privatūs interesai** | Deklaruojančio asmens (ar jam artimo asmens) suinteresuotumas asmenine turtine ar neturtine nauda, deklaruojančio asmens (ar jam artimo asmens) moralinė skola, moralinis įsipareigojimas ar kitas panašaus pobūdžio interesas deklaruojančiam asmeniui atliekant pareigas. |
| **Sprendimas** | Įstatymo prasme tai bet koks deklaruojančio asmens, atliekančio pareigas ar vykdančio pavedimą (savo tiesioginio vadovo ir pan.), veiksmas, kuris suprantamas, kaip darbo grupių, komisijų, komitetų, tarybos, valdybos veikloje dalyvavimas, tarnybinių raštų rašymas, įsakymų rengimas, atstovavimas, tarpininkavimas, dokumentų vizavimas ir t. t. |
| **Uždaroji akcinė bendrovė „Vilniaus vandenys“** | Bendrovė. |
| **Viešieji interesai** | Visuomenės suinteresuotumas, kad deklaruojantys asmenys visus sprendimus priimtų nešališkai ir teisingai. |
| **VTEK** | Vyriausioji tarnybinės etikos komisija. |

**2. BENDRIEJI REIKALAVIMAI**

2.1. Politika taikoma tiesiogiai visiems Bendrovės valdybos nariams, vadovams, darbuotojams, išskyrus darbininkų kategorijai priskirtus darbuotojus, ir Kontrahentams. Bendrovės vadovai, veikdami savo kompetencijos ribose, vadovaujasi Politikos nuostatomis tvirtindami Bendrovės vidaus dokumentus, kai tai reikalinga.

2.2. Bendrovės vadovai užtikrina, kad pareiga vengti Interesų konflikto ir pranešti apie kilusį Interesų konfliktą bei pareiga stabdyti sutarties vykdymą Interesų konflikto atveju būtų įtvirtinta sutartyse su Bendrovės Kontrahentais.

2.3. Bendrovės valdybos nariai, vadovai ir darbuotojai, kurių pareigybės yra įtrauktos į Bendrovės generalinio direktoriaus įsakymu patvirtintą pareigų, kurias einantys asmenys privalo deklaruoti privačius interesus, sąrašą, deklaruoja Viešųjų ir privačių interesų derinimo įstatymo ir VTEK patvirtintų Privačių interesų deklaracijų pildymo, tikslinimo, papildymo ir pateikimo taisyklių nustatyta tvarka. Kiti darbuotojai, išskyrus darbininkų kategorijai priskirtus darbuotojus, privačius interesus deklaruoja Politiką įgyvendinančio vidaus teisės akto nustatyta tvarka.

2.4. Politika netaikoma Audito, rizikų ir tvarumo komiteto nariams, kurie yra Bendrovės valdybos nariai ir įgyvendina Viešųjų ir privačių interesų derinimo įstatymo ir su juo susijusių teisės aktų nuostatas.

2.5. Politiką įgyvendinančias interesų konfliktų valdymo taisykles ir pareigų, kurias einantys asmenys privalo deklaruoti privačius interesus Viešųjų ir privačių interesų derinimo įstatymo nustatyta tvarka, sąrašą tvirtina Bendrovės generalinis direktorius.

**3. INTERESŲ KONFLIKTŲ VALDYMO SISTEMA IR PRINCIPAI**

3.1. Interesų konfliktų valdymo sistema Bendrovėje apima šias pagrindines priemones:

3.1.1. Deklaruojančių asmenų ir Kontrahentų informavimą apie jiems keliamus reikalavimus bei jiems taikomas pareigas, susijusias su viešųjų ir privačių interesų derinimu ir Interesų konfliktų vengimu;

3.1.2. Deklaruojančių asmenų ir Kontrahentų nuolatinį konsultavimą klausimais, susijusiais su viešųjų ir privačių interesų derinimu ir Interesų konfliktų vengimu;

3.1.3. Deklaruojančių asmenų privačių interesų deklaravimą;

3.1.4. Deklaruojantiems asmenims rekomendacijų, kaip valdyti potencialius Interesų konfliktus, nuo kokių veiksmų atlikimo ir (ar) sprendimų priėmimo privaloma nusišalinti, teikimą;

3.1.5. Deklaruojančio asmens nušalinimą ar nusišalinimą nuo sprendimų rengimo, svarstymo ar priėmimo, jam daromo poveikio arba kitų pareigų atlikimo, jeigu atliekamos pareigos yra susijusios su jo privačiais interesais;

3.1.6. informacijos, analizės ir konsultacijos teikimą Bendrovės valdybai, kai deklaruojantis asmuo yra Bendrovės generalinis direktorius, Deklaruojančių asmenų tiesioginiams vadovams, Kontrahentams bei už bendravimą su atitinkamu Kontrahentu atsakingiems Bendrovės darbuotojams.

3.1.7. Deklaruojantiems asmenims mokymų interesų konfliktų valdymo klausimais organizavimą;

3.1.8. Deklaruojančių asmenų viešųjų ir privačių interesų deklaravimo ir viešųjų ir privačių interesų derinimo praktikos kontrolę ir stebėseną.

3.2. Įgyvendinant Interesų konfliktų valdymą, užtikrinant Interesų konfliktų vengimą ir įgyvendinant kitas Politikos nuostatas vadovaujamasi šiais principais:

3.2.1. **Bendrovės prioriteto** – Interesų konflikto privalu vengti visuomet, tačiau tais atvejais, kuomet Interesų konflikto išvengti nepavyksta, prioritetas visuomet teikiamas Bendrovės interesams;

3.2.2. **Pareigų laikymosi ir geros praktikos taikymo** – įgyvendinant bet kurią Politikos nuostatą turi būti laikomasi tiek atitinkamam asmeniui nustatytų pareigų, tiek ir gerosios praktikos suformuotų elgesio taisyklių;

3.2.3. **Skaidrumo ir atskaitomybės** – Interesų derinimo ir Interesų konfliktų vengimo procesai privalo būti maksimaliai skaidrūs, o aplinkybės, galinčios sukelti Interesų konfliktus, žinomos kuo platesniam asmenų ratui, kiek tai leidžia taikytini teisės aktai;

3.2.4. **Aktyvumo ir integravimo į kasdienę veiklą** – Interesų derinimo ir Interesų konfliktų vengimas yra kasdienės kiekvieno Deklaruojančio asmens ir Kontrahento veiklos bei pareigų vykdymo dalis ir kiekvienas Deklaruojantis asmuo bei Kontrahentas turėtų imtis aktyvių veiksmų, siekdamas, kad būtų neleista realizuotis ne tik jo paties, bet ir kitų Deklaruojančių asmenų ar Kontrahentų Interesų konfliktams.

**4. REIKALAVIMAI DEKLARUOJANTIEMS ASMENIMS UŽTIKRINANT BENDROVĖS INTERESUS**

4.1. Visi Deklaruojantys asmenys savo kasdienėje veikloje privalo laikytis šių reikalavimų:

4.1.1. nešališkai, sąžiningai ir tinkamai atlikti savo pareigas;

4.1.2. nustatyta tvarka ir priemonėmis vengti Interesų konflikto ir elgtis taip, kad nekiltų abejonių, jog toks konfliktas yra;

4.1.3. nusišalinti nuo sprendimų, galinčių sukelti ar keliančių Interesų konfliktą, priėmimo ir jokia forma (pvz.: raštu, žodžiu,, konsultuojant, atariant ir pan.) nedalyvauti toliau juos rengiant, svarstant ar priimant;

4.1.4. nedelsiant pranešti apie iškilusį Interesų konfliktą ar situacijas, kuriose galėtų realizuotis jau egzistuojantys Interesų konfliktai, Bendrovės Veiklos atsparumo skyriaus vadovui ir:

4.1.4.1. Bendrovės valdybai, kai deklaruojantis asmuo yra Bendrovės valdybos narys ar generalinis direktorius;

4.1.4.2. Bendrovės generaliniam direktoriui, kai deklaruojantis asmuo yra tiesiogiai jam pavaldus;

4.1.4.3. Bendrovės Audito, rizikų ir tvarumo komitetui, kai deklaruojantis asmuo yra Audito skyriaus vadovas;

4.1.4.4. Bendrovės generalinio direktoriaus įgaliotam asmeniui, kai deklaruojantis asmuo yra pirkimo procese dalyvaujantis asmuo;

4.1.4.5. savo tiesioginiam vadovui;

4.1.5. vykdyti rašytines išankstines rekomendacijas, nuo kokių pareigų atlikimo jis privalo nusišalinti:

4.1.5.1. VTEK, kai deklaruojantysis asmuo deklaruoja privačius interesus pagal Viešųjų ir privačių interesų derinimo įstatymą;

4.1.5.2. Bendrovės generalinio direktoriaus įgalioto asmens, kai deklaruojantis asmuo yra pirkimo procese dalyvaujantis asmuo;

4.1.5.3. tiesioginio vadovo;

4.1.5. veiksmus (dalyvavimą darbo grupių, komisijų, komitetų, tarybos, valdybos veikloje, tarnybinių raštų rašymą, įsakymų rengimą, atstovavimą, tarpininkavimą, dokumentų vizavimą ir t. t. ), nuo kurių Deklaruojantis asmuo susilaikė, kad būtų išvengta galimo Interesų konflikto, tęsti tik tuo atveju, kai Deklaruojančio asmens kolegialus organas ar tiesioginis vadovas, viešųjų pirkimų procese - Bendrovės generalinio direktoriaus įgaliotas asmuo priima sprendimą, įvertinantį Deklaruojančio asmens pateiktą pranešimą apie iškilusį Interesų konfliktą;

4.1.6. priimti tik objektyviai pagrįstus ir geriausiai atitinkančius Bendrovės interesus sprendimus, vadovaujantis Lietuvos Respublikos įstatymais, kitais teisės aktais ir visų asmenų lygybės principu;

4.1.7. nesinaudoti ir neleisti naudotis kitiems:

4.1.7.1. užimamomis pareigomis, darbine padėtimi asmeninei naudai gauti;

4.1.7.2. su Bendrove susijusia informacija asmeninei ar kitų asmenų naudai;

4.1.7.3. jokia Bendrovės nuosavybe, valdomu turtu ir teisėmis, kitaip nei Bendrovės interesais ir vadovaujantis nustatytomis tvarkomis.

4.2. Jeigu iki sprendimo rengimo, svarstymo, priėmimo paaiškėja aplinkybės, dėl kurių Deklaruojantiems asmenims kyla ar gali kilti Interesų konfliktas, jie privalo nedelsiant susilaikyti nuo bet kokių veiksmų vykdant savo funkcijas, dėl kurių galėtų realizuotis Interesų konfliktas, ir nedelsdamas Politikos 4.1.4. papunktyje nurodytiems subjektams pateikti raštišką laisvos ar vidaus teisės aktu nustatytos formos pranešimą apie nusišalinimą / susilaikymą nuo atitinkamų veiksmų, kuriuos atliekant gali realizuotis Interesų konfliktas, atlikimo.

4.3. Jeigu interesų konfliktą keliančios ar galinčios kelti aplinkybės paaiškėja kolegialaus organo posėdžio ar pirkimo procedūros metu, kolegialaus organo narys ar viešųjų pirkimų komisijos narys apie interesų konfliktą žodžiu informuoja kitus sprendimo rengimo, svarstymo, priėmimo posėdyje ar procedūroje dalyvaujančius asmenis arba atitinkamai Politikos 4.1.4.1. ir 4.1.4.4. papunkčiuose nurodytus subjektus. Kolegialaus organo nario ar viešųjų pirkimų komisijos nario nusišalinimo faktas tinkamai pažymimas posėdžio protokole, nurodant kas ir dėl kokios priežasties nusišalino, kada išėjo ir sugrįžo į posėdžių salę.

4.4. Apie viešųjų pirkimų komisijos nario nusišalinimą informuotas viešųjų pirkimų komisijos posėdžio pirmininkas raštu informuoja Bendrovės generalinio direktoriaus įgaliotą asmenį.

**5. REIKALAVIMAI KONTRAHENTAMS UŽTIKRINANT BENDROVĖS INTERESUS**

5.1. Visiems Kontrahentams savo veikloje privalomi šie reikalavimai:

5.1.1. nešališkai, sąžiningai ir tinkamai atlikti savo pareigas;

5.1.2. nustatyta tvarka ir priemonėmis vengti Interesų konflikto ir elgtis taip, kad nekiltų abejonių, jog toks konfliktas yra;

5.1.3. nusišalinti nuo sprendimų, galinčių sukelti Interesų konfliktą, priėmimo;

5.1.4. nedelsiant pranešti apie galimą ar iškilusį Interesų konfliktą ir nusišalinimą (pranešimai teikiami, laikantis Politikos 5.2 punkte nustatytos tvarkos):

5.1.4.1. Kontrahento prekių, paslaugų užsakovui ir atitinkamas funkcijas atliekančiam asmeniui;

5.1.4.2. Bendrovės Veiklos atsparumo skyriaus vadovui;

5.1.5. priimti tik objektyviai pagrįstus ir geriausiai atitinkančius Bendrovės poreikius sprendimus, vadovaujantis Lietuvos Respublikos įstatymais, kitais teisės aktais ir visų asmenų lygybės principu;

5.1.6. nesinaudoti ir neleisti naudotis kitiems:

5.1.6.1. užimamomis pareigomis, darbine padėtimi asmeninei naudai gauti;

5.1.6.2. su Bendrovės veikla susijusia informacija asmeninei ar kitų asmenų naudai;

5.1.6.3. jokia Bendrovės nuosavybe, valdomu turtu, teisėmis, interesais ir vadovaujantis nustatytomis tvarkomis.

5.2. Jeigu paaiškėja aplinkybės, dėl kurių Kontrahentui gali kilti Interesų konfliktas, jis privalo nedelsiant susilaikyti nuo bet kokių veiksmų, vykdydamas savo funkcijas, dėl kurių galėtų realizuotis Interesų konfliktas, ir nedelsdamas Politikos 5.1.4.1. – 5.1.4.2. papunkčiuose nurodytiems subjektams pateikti raštišką laisvos formos pranešimą apie nusišalinimą / susilaikymą nuo atitinkamų veiksmų, kuriuos atliekant, gali realizuotis Interesų konfliktas, atlikimo.

**6.** **DEKLARUOJANČIŲ ASMENŲ IR KONTRAHENTŲ INFORMAVIMAS IR KONSULTAVIMAS**

6.1. Žmonių ir kultūros skyriaus vadovas užtikrina Deklaruojančių asmenų, išskyrus Pirkimo procese dalyvaujančius asmenis, informavimą apie pareigą deklaruoti privačius interesus;

6.2. Bendrovės generalinio direktoriaus įgaliotas asmuo užtikrina Pirkimo procese dalyvaujančių asmenų informavimą apie pareigą deklaruoti privačius interesus bei pirkimo procedūrose dalyvauti ar su pirkimu susijusius sprendimus priimti tik prieš tai pasirašę konfidencialumo pasižadėjimą ir Viešųjų pirkimų tarnybos kartu su VTEK nustatytos formos nešališkumo deklaraciją;

6.3. Bendrovės vadovai bei Veiklos atsparumo skyrius užtikrina, kad Deklaruojantys asmenys galėtų laiku gauti konsultacijas dėl klausimų, susijusių su šioje Politikoje nurodytų reikalavimų laikymusi bei procedūrų atlikimu;

6.4. Bendrovės vadovai bei atitinkamas pareigas užimantys asmenys užtikrina, kad Kontrahentai galėtų laiku gauti konsultacijas dėl klausimų, susijusių su šioje Politikoje nurodytų reikalavimų laikymusi bei procedūrų atlikimu.

**7 .** **ATSAKOMYBĖ**

7.1. Politikos pažeidimo atvejai viešinami vidaus komunikavimo priemonėmis tiek, kiek tai neprieštarauja asmens duomenų apsaugą reglamentuojantiems teisės aktams.

7.2. Politikos nuostatų pažeidimas gali būti laikomas šiurkščiu darbo pareigų pažeidimu ir už jį gali būti taikoma Lietuvos Respublikos teisės aktuose nustatyta atsakomybė.

7.3. Jei Politikos pažeidimas turi nusikalstamos veikos požymių, apie tai pranešama kompetentingai teisėsaugos institucijai.

7.4. Už deklaracijos duomenų savalaikį pateikimą, duomenų atitikimą, deklaruotinų duomenų nepateikimą, ir pateiktų duomenų tikrumą, teisės aktų nustatyta tvarka atsako deklaruojantis asmuo.

**8. BAIGIAMOSIOS NUOSTATOS**

8.1. Bendrovės Interesų konfliktų valdymo politika nustato Interesų konfliktų valdymo principus, dokumentuose naudojamas sąvokas.

8.2. Politika tvirtinama ir keičiama Bendrovės valdybos sprendimu.

8.3. Politika taikoma tiesiogiai. Bendrovės vadovai užtikrina, kad su Politika susipažintų ir jos nuostatų laikytųsi visi Bendrovės darbuotojai, išskyrus darbininkų kategorijai priskirtus darbuotojus.

8.4. Politika turi būti peržiūrima ne rečiau negu 1 (vieną) kartą per 3 (trejus) kalendorinius metus, už kurios papildymą, atnaujinimą yra atsakingas Bendrovės Veiklos atsparumo skyriaus vadovas.

8.5. Už Bendrovės Interesų konfliktų valdymo politikos įgyvendinimo, išskyrus Politikos 3.1.2., 3.1.6. – 3.1.8. p. nurodytas priemones, kontrolę ir priežiūrą atsakingas Veiklos atsparumo skyriaus vadovas, o viešųjų pirkimų procese – Bendrovės generalinio direktoriaus įgaliotas asmuo, išskyrus informavimo priemonę.

8.6. Bendrovės Interesų konfliktų valdymo politika ir pareigų, kurias einantys asmenys privalo deklaruoti privačius interesus Viešųjų ir privačių interesų derinimo įstatymo nustatyta tvarka, sąrašas viešai skelbiami Bendrovės interneto svetainėje <https://www.vv.lt>

8.7. Duomenys apie Bendrovės valdybos narių ir (ar) generalinio direktoriaus nusišalinimą ar nušalinimą skelbiami viešai Bendrovės interneto svetainėje <https://www.vv.lt> ir pateikiami VTEK jos nustatyta tvarka.

8.8. Deklaruojantys asmenys, kurie privačius interesus deklaruoja dėl pareigų, nurodytų Viešųjų ir privačių interesų derinimo įstatymo 2 straipsnio 5 dalies 10 punkte, baigę eiti pareigas Bendrovėje privalo laikytis šiame įstatyme numatytų apribojimų.

8.9. Apie interesų konfliktus ar kitą deklaruojančio asmens netinkamą elgesį raginama pranešti Bendrovės [Pasitikėjimo linija](https://www.vv.lt/pasitikejimo-linija/) ir (ar) [vidiniu informacijos apie pažeidimus teikimo kanalu](https://www.vv.lt/pranesejo-apsauga/).